‘Enorme uitdaging as virus in informele nedersettings versprei’Lindiwe Sisulu (Foto: Twitter) Die gebrekkige infrastruktuur van informele nedersettings is nou ’n prioriteit te midde van die algehele landwye afsondering wat vandeesweek in werking gestel word om die verspreiding van die nuwe koronavirus (Covid-19) hok te slaan. Minister Lindiwe Sisulu, minister van water, sanitasie en menslike nedersettings, het Dinsdag gedurende ’n mediakonferensie gesê dit sal ’n enorme uitdaging wees sou die virus in oorbevolkte gebiede soos informele nedersettings uitbreek. Volgens Sisulu werk die departement reeds onverpoos om alle Suid-Afrikaners van water en sanitasie te voorsien. Dié pogings word nou opgeskerp te midde van die algehele landwye afsondering wat Donderdag om middernag (00:01 Vrydagoggend) ingestel sal word. Landelike gebiede wat onlangs gebuk gegaan het onder droogte, moet nou van water voorsien word nie net om te drink nie, maar ook om hul hande gedurende die Covid-19-uitbreking te was. ‘n Argieffoto van ‘n informele nedersetting in Johannesburg ter illustrasie. Foto: Falco/Pixabay.com Volgens Sisulu het die departement reeds sowat 2 000 gemeenskappe geïdentifiseer aan wie watertenks binne die komende weke verskaf sal word. Waterpunte en geriewe waar inwoners hul hande sal kan was, sal ook in die gemeenskappe opgerig word. Die departement het ook 29 gebiede geïdentifiseer waar hulle gaan poog om inwoners verder van mekaar te versprei in ’n poging om die verspreiding van Covid-19 in dié gebiede te bekamp. Dié gebiede is hoofsaaklik in Gauteng, KwaZulu-Natal, die Oos-Kaap en die Wes-Kaap geleë. Bejaardes in landelike gebiede sal ook van emmers voorsien word om hul hande in te was. Maatskaplike toelae en tehuise Volgens Lindiwe Zulu, minister van maatskaplike ontwikkeling, sal die departement van maatskaplike ontwikkeling gedurende die volgende drie weke sorg dat kos aan skuilings, ouetehuise en jeugsentrums voorsien word. Geen besoekers sal egter in hierdie tyd by dié sentrums toegelaat word nie. Lindiwe Zulu (Foto: Twitter) Zulu sê begunstigdes van maatskaplike toelae van die Suid-Afrikaanse agentskap vir maatskaplike sekerheid (Sassa) sal te midde van die landwye afsondering steeds hul toelae by Sassa-betaalpunte kan afhaal. Lede van die polisie en weermag sal by betaalpunte ontplooi word om skares te beheer, sou mense in hul massas opdaag. Volgens Zulu het die departement in samewerking met die tesourie verseker dat die toelae vroeër uitbetaal word. Ouer mense en mense met gestremdhede sal hul toelae op 30 en 31 Maart kan afhaal waarna alle ander toelae vanaf 1 April beskikbaar sal wees. Geen aansoeke vir maatskaplike toelae sal egter gedurende die volgende 21 dae verwerk word nie.